Oppdaterte retningslinjer for KI ved UiO
Se også Generelt om kunstig intelligens (KI) ved Universitetet i Oslo og Prinsipper for bruk av kunstig intelligens (KI) i undervisningen og Juridiske føringer for bruk av kunstig intelligens (KI) ved UiO.
Det florerer av KI-tjenester, både de vi selv utvikler her på UiO som del av diverse tredjepartsløsninger og ikke minst mange ute på det store nett. Når du tar i bruk innhold produsert av KI og da spesielt såkalt generativ KI, må du ta høyde for noen vesentlige begrensninger. Her finner du viktig informasjon om disse begrensningene i tillegg til noen grunnleggende retningslinjer ved bruk av KI.
Dokumentet består av 3 deler. Etiske retningslinjer for bruk av KI i forskning er beskrevet i .... Videre er Studieavdelingens dokumentasjon om bruk av KI på eksamen, gjeldende reglement med tanke på juks etc. 
Generelle retningslinjer for bruk av KI
Begrensninger man bør være klar over i forbindelse med bruk av KI
Retningslinjer spesielt rettet mot bruk av agentisk KI
Generelle overordnede retningslinjer om KI i relasjon til andre IT-verktøy
1: Generelle retningslinjer ved bruk av KI
Hovedregel: Bruk godkjente tjenester i ditt arbeid ved UiO. Det betyr at du kan ikke benytte åpne eller private KI tjenester til å behandle UiO-data:
Følg alltid interne retningslinjer for ditt KI-verktøy om slike finnes.
Velg riktig verktøy:
Velg KI verktøy som er godkjent for beskyttelsesgraden dataene dine krever.
Beslutninger skal alltid tas av et menneske
KI kan benyttes som støtte i beslutninger, men KI skal ikke ta beslutningene.
Kvalitetssikre:
KI generert innhold må alltid kvalitetssikres. Les alltid igjennom, og bruk heller aldri tekst eller kode du ikke forstår.
Ikke bruk KI som et oppslagsverk:
Det er ingen garantier for at det som presenteres som fakta er sant.
Opplys om bruk av KI:
Hvis du inkluderer innhold produsert av KI i publikasjoner, mot publikum eller i offentlige dokumenter: opplys om at du har benyttet KI, hvordan, og hvilke KI-tjenester som er brukt.
Rettighetene til dataene i prompts og opplastinger:
Vær oppmerksom på at mye materiale kan ha begrensninger rundt lovlig bruk i KI-verktøy f.eks. knyttet til opphavsrett. Du må alltid avklare rettighetene til dataene du vil benytte før bruk. Data inkluderer både instruksjoner (prompts) og filer som lastes opp/legges til.
Når du benytter KI kan det oppstå tilfeller der du er usikker på riktig bruk. Snakk med din leder!
2: De viktigste begrensningene ved KI
Å kjenne til teknologiens begrensninger er viktig for å hjelpe deg og andre brukere til å navigere og ta informerte avgjørelser når de bruker KI.
Mangel på faktakunnskap: 
Selv om KI kan generere menneskelignende innhold, har den verken menneskelig fornuft eller menneskelig bakgrunnskunnskap. Dette betyr at svarene kan virke overbevisende, men de kan være unøyaktige eller meningsløse. Dessuten kan modellen konstruere usannheter som virker plausible.
Mangel på emosjonell intelligens: 
KI kan generere svar som virker empatiske, men den har ikke ekte emosjonell intelligens. Den kan ikke oppfatte subtile emosjonelle signaler eller reagere passende på komplekse emosjonelle situasjoner.
Mangel på kontekstforståelse: 
I chat-samtaler kan KI ha problemer med å forstå komplekse sammenhenger og kontekst. 
Bias/skjevheter/upassende innhold: 
KI er trent på en stor mengde data, inkludert partiske, rasistiske, sexistiske, og annen diskriminerende data. Dette kan føre til svar som har skjevheter og som ikke er etisk forsvarlige.
Opphavsrettslige problemstillinger: 
Bruk av KI kan potensielt skape opphavsrettslige problemer, spesielt hvis modellen genererer innhold som krenker opphavsretten, eller om du laster opp materiale som har opphavsrettslige restriksjoner.
Beregningskostnader og miljøutfordringer: 
KI er en sofistikert teknologi som krever betydelige dataressurser både i produksjon og i bruk. Det er derfor viktig å være bevisst på hva man benytter KI til, og ha som mål at man ikke benytter teknologien unødvendig. UiO jobber aktivt med å redusere utslippene fra alle de digitale aktivitetene våre.
3: Retningslinjer for agentisk bruk av KI – utkast
IT-sikkerhetssjefen gjennomførte en dialog med UiO GPT for å få fram et utkast til hvordan retningslinjer for agentisk KI veed Universitetet i Oslo kan se ut. Dialogen ble åpnet med dette:
“Se på denne: https://www-int.uio.no/tjenester/it/ki/adm-ki/hjelp/retningslinjer_generelle.html. Samt LSIS hos UiO, særlig lagringsguiden. Hvilke regler bør vi ha mtp. bruk av agentic AI på UiO
Dialogen gikk over mange runder og endte med følgende resultat:
3.1:	Formål
Disse retningslinjene skal sikre at bruk av agentisk kunstig intelligens (KI) ved Universitetet i Oslo (UiO) skjer på en kontrollert, ansvarlig og etterprøvbar måte, og at KI-systemer ikke handler på vegne av brukere eller organisasjonen uten eksplisitt teknisk, organisatorisk og sikkerhetsmessig kontroll. Retningslinjene sikrer:
ansvarlig styring og kontroll av agentisk KI
overholdelse av relevant lovgivning og etiske krav
understøttelse av akademisk integritet, sikkerhet og tillit
at KI utelukkende fungerer som støtteverktøy under menneskelig kontroll 
3.2:	Virkeområde
Retningslinjene gjelder for: 
ansatte, studenter, konsulenter og aktører som handler på vegne av UiO
all bruk av agentisk KI i forskning, undervisning, administrasjon og teknisk drift
både interne og eksterne KI-systemer 
Retningslinjene utfyller:
LSIS (Ledelsessystem for informasjonssikkerhet)
UiOs generelle KI-retningslinjer, lagringsguiden og øvrige krav til behandling av data 
3.3:	Definisjoner 
3.3.1:	Agentisk KI
Agentisk KI (‘KI-agenter’) er systemer som: - planlegger eller tar beslutninger over flere steg, og - initierer handlinger eller forespørsler i systemer, tjenester eller dataflyt uten at hvert steg krever eksplisitt menneskelig godkjenning. Det er KI-systemer med “operasjonell autonomi”, ikke bare assisterende analyse eller tekstgenerering.
3.3.2:	Assisterende KI 
KI som kun gir anbefalinger, analyser eller forslag, og som “ikke” utfører handlinger i systemer på vegne av brukere eller organisasjon. 
3.4:	Grunnleggende normativt prinsipp 
Agentisk KI skal ikke agere på vegne av brukere eller UiO uten uttrykkelig, kontrollerbar menneskelig kontroll og autorisasjon. Dette innebærer at KI-systemer: - ikke skal handle med brukeridentitet, roller eller rettigheter - ikke skal fatte beslutninger som normalt krever menneskelig autorisasjon - ikke skal initiere handlinger uten eksplisitte, godkjente rammer. AI er et støtteverktøy som skal assistere, ikke erstatte, menneskelig handling. 
3.5:	Krav til kontrollert bruk 
3.5.1: Forbud og begrensninger Agentisk KI skal ikke:
bruke eller etterligne identiteten til en bruker
utføre handlinger som krever menneskeautorisasjon uten menneskelig godkjenning 
gis generell eller ubegrenset systemtilgang- anvende personlige eller administrative kontoer- utføre beslutninger som påvirker enkeltpersoners rettigheter 
3.5.2:	Kontrollert bruk Agentisk KI kan **tillates** til handlinger når: 
Handlingsmandatet er teknisk definert og avgrenset 
KI benytter dedikerte og minst privilegerte tilganger 
KI ikke har tilgang til personlige brukerrettigheter 
Alle handlinger er fullt loggført og etterprøvbare 
Menneskelig ansvarlig kan overvåke, stanse og overstyre systemet 
Bruken er forhåndsgodkjent av relevant styringsinstans 
Unntak skal dokumenteres eksplisitt og være målrettet, ikke generell praksis. 
3.6:	Strategisk styring og eierskap 
Agentisk KI-bruk skal: 
forankres i UiOs strategiske mål 
vurderes gjennom en institusjonell styringsmodell for KI 
inkludere tverrfaglig vurdering av risiko, verdi og kontrollnivå 
Det anbefales å etablere eller peke ut en overordnet KI-styringsfunksjon, tilsvarende styringskomiteer i andre akademiske institusjoner, som vurderer strategiske konsekvenser og risikoprofil.
3.7:	Ansvar og roller 
For hvert agentisk KI-system skal følgende være bestemt:
systemeier 
teknisk ansvarlig 
ansvarlig for informasjonssikkerhet 
faglig ansvarlig 
Systemeier har det overordnede ansvaret for at KI ikke handler utover godkjent mandat. 
3.8:	Menneskelig kontroll 
Agentisk KI skal: 
perere under kontinuerlig menneskelig kontroll 
kunne stanses øyeblikkelig (kill switch) 
ikke utføre irreversible handlinger uten eksplisitt godkjenning 
Autonomi må stå i forhold til risiko og konsekvens. 
3.10:	Sikkerhet og logging 
Agentisk KI skal: 
følge prinsippet om minste privilegium 
bruke dedikerte tekniske identiteter 
ha full logging av alle handlinger, interaksjoner og dataflyt 
sikre revisjon og etterkontroll 
Logger skal behandles i tråd med UiOs lagrings- og klassifiseringsregime. 
3.11:	Personvern og databehandling 
Dersom personopplysninger behandles: 
skal behandlingsgrunnlag dokumenteres og minimumsbegrenses
lagring og overføring følge gjeldende krav 
databehandleravtale foreligge der relevant 
Automatiserte beslutninger med vesentlige konsekvenser krever særskilt juridisk vurdering. 
3.12: Undervisning og forskning 
Bruk i undervisning og forskning skal: 
være eksplisitt tillatt og dokumentert –
ivareta akademisk integritet og transparens –
ikke erstatte selvstendig vurdering eller kritisk refleksjon 
3.13:	Godkjenning før bruk 
Før agentisk KI tas i bruk, skal følgende foreligge: 
risiko- og sårbarhetsvurdering
definert formål, funksjon og begrensninger 
-oversikt over tilganger, data og påvirkning 
plan for overvåking og avvikshåndtering 
3.14:	 Avvik og revisjon 
Brudd kan medføre: 
stans av systemet 
varsling til kontrollfunksjoner 
disiplinære reaksjoner 
Retningslinjene skal revideres minimum årlig.

4:	Generelt om KI ved UiO som IT-tjeneste
KI er et teknologiområde som vekker stor interesse blant studenter, ansatte og i samfunnet generelt, og interessen og engasjementet for KI ved Universitetet i Oslo (UiO) er stort. Ved universitetet er det etablert flere KI-tjenester, se Kunstig intelligens og GPT.
UiO må forholde seg til KI, og antar at det vil gi implikasjoner på kort og lang sikt for kjernevirksomheten, men også for den administrative driften av UiO.
KI har vært behandlet i varierende grad i de strategiske koordineringsgruppene og fagrådene, spesielt har SK-ITU og Fagråd for IT i utdanning vært aktive, blant annet i opprettingen og vedlikehold av nettstedet Kunstig intelligens (KI) ved UiO.
KI har også en markant plass i oppdatering og revisjon av Masterplan for universitetet i forhold til forrige versjon. KI vil sette et markant preg på utviklingen av IT-virksomheten de nærmeste årene og det er derfor naturlig at oppfølging av strategi, forankring og samordning av KI for universitetet videreføres i henhold til de linjer som presenteres i revidert Masterplan for IT. 
4.1:	Overordnet ramme
I utgangspunktet er det viktig å understreke et overordnet prinsipp, – KI er IT-tjenester og underlagt de samme rammer som gjelder for universitetets IT-virksomhet når det gjelder IT-sikkerhet, personvern og andre juridiske og regulatoriske bestemmelser (inkludert EUs AI Act (om/når denne kommer)), bestemmelser om universell utforming, samt etiske og KI-spesifikke retningslinjer. Dette er det redegjort for på nettstedet Kunstig intelligens (KI) ved UiO, der også universitetsspesifikke KI-retningslinjer er tatt inn. Blant annet Retningslinjer for KI-generert innhold i UiOs digitale kanaler.
4.1:	Mål for KI ved UiO
Universitetet skal tilrettelegge og bruke KI aktivt for å nå sine strategiske mål for virksomheten slik de er nedfelt i Strategi 2030 og andre plandokumenter. KI og store språkmodeller er ressurskrevende teknologi og universitetet må legge vekt på bærekraft når det gjøres tekniske valg og tilrettelegges for bruk av KI på universitetet. 
4.3:	KI-kunnskap, -kompetanse og -ferdigheter
Kunnskap, kompetanse og ferdigheter innen kunstig intelligens er avgjørende for å lykkes. Dette gjelder for ledelse på alle nivåer, forskere, undervisere, administrativt ansatte, studenter og kanskje spesielt for IT-avdelingen.
Spesielt skal studenter og ansatte gis gode muligheter til å tilegne seg kunnskap om og erfaring med kunstig intelligens slik at KI-verktøy kan utnyttes godt og effektivt i studie- og arbeidshverdagen innenfor de rammer som gjelder.
Universitetsbiblioteket har en særstilling når det gjelder kontaktflater med studenter og forskere. Bibliotekets samfunnsoppdrag er å ta vare på, organisere og gjøre kunnskap tilgjengelig. UB har tilgang til og forvalter mange datakilder (publikasjoner, forskningsdata, samlinger med mer) som kan brukes til input til KI-verktøy. Samtidig er anvendelser og bruk av KI relevant i mange av UBs tjenester og funksjoner.
Senter for digital forskerstøtte (DSC) ved UB skal bidra til å øke digitale ferdigheter og kompetanse hos forskerne slik at de kan utnytte de mulighetene digitale verktøy og metoder gir. Senteret vil være en viktig samarbeidspartner og et kontaktpunkt i arbeidet med KI-anvendelser og kompetanseutvikling. Senterets kompetanseområde omfatter blant annet: Åpen forskning og forskningsdata, vitenskapelig publisering, etikk, litteratursøk, kildekritikk med mer. 
4.4:	Eierskap og opphavsrett til data  
For at universitetet skal lykkes med KI i sin virksomhet er uomtvistet eierskap og friksjonsfri tilgang til universitetets data i systemer og tjenester som benyttes i forskning, utdanning og administrativ virksomhet en forutsetning. Dette er avgjørende for god trening av KI-løsninger som skal benyttes på universitetet. 
Utviklingen av KI-løsninger forsterker behovet for et løft når det gjelder retningslinjer og praksis for hvordan den enkelte og institusjonen best kan forholde seg. I rapporten Opphavsrettslige utfordringer ved overgangen til FAIR forskningsdata ved UiO pekes det på behov for bedre informasjon og kompetanse på området og behov for støttetjenester og teknisk tilrettelegging. Videre anbefales tiltak knyttet til lisensiering, tydelighet når det gjelder materiale som publiseres på Internett med mer.
4.4.1:	Forskning
KI er allerede, og vil fortsette å være, sentralt i en rekke forskningsprosjekt både som forskning på kunstig intelligens, og ved bruk av KI i annen forskning. 
Forskning på kunstig intelligens vil omfatte alle aspekter fra maskin- og programvare til sikkerhets- og personvernmessige, juridiske, etiske og andre aspekter i forbindelse med anvendelse av KI.
Bruk av KI som forskningsverktøy håndteres på samme måte som andre forskningsressurser. Forskningen og forskerne selv som må styre utviklingen og prioriteringene innenfor de rammer som gjelder for all forskning på universitetet.
Strategiske satsinger og større ressurskrevende tiltak som går på tvers av fag og forskningsprosjekter skal behandles i Fagråd for IT i forskning og Strategisk koordineringsgruppe for IT i forskning (SK-ITF) før de behandles i styringslinja.
4.4.2:	Utdanning
KI vil endre utdanningens (og fagenes) innhold, undervisningen og studentenes arbeid med studiene. KI vil være viktig i innovasjon og utvikling av undervisnings-, lærings- og vurderingsformer. For studentene vil KI bli et viktig hjelpemiddel i studiearbeidet i tillegg til at de opparbeider kompetanse som vil være etterspurt i arbeidslivet. For begge deler vil utvikling av underviseres og studenters KI-kompetanse og KI-ferdigheter være sentralt.
UiO skal være fremoverlente i bruk av KI innenfor utdanning. Det skal tilrettelegges for å bruke teknologien i studentaktiviteter med formål om å gi bedre læring og bedre skalerbarhet for studier med mange studenter. Et viktig område vil være å bruke KI til økt universell utforming og tilrettelegging for studenter med særskilte behov. UiO skal også aktivt undersøke mulighetene KI gir innen læringsanalyse, men også ha fokus på personvern (inkludert GDPR artikkel 22) og reguleringer i norsk implementering av EU AI Act.
Det skal jobbes for at UiOs undervisere og studenter tilegner seg kunnskap om god bruk av KI innenfor sitt fagområde og får tilgang på tilstrekkelige KI-ressurser til å nyttiggjøre denne kunnskapen. KI i utdanningen skal bidra til at studentene skal oppnå de læringsmål som er satt for emner og program, og der det er naturlig bør bruk av KI også tas inn i læringsmålene.
Strategiske satsinger og større ressurskrevende tiltak som går på tvers av fag og fagområder skal behandles i Fagråd for IT i utdanning og Strategisk koordineringsgruppe for IT i utdanning (SK-ITU) før de behandles i styringslinja.
4.4.3:	Administrasjon
KI vil og skal være ett av flere verktøy for å effektivisere, automatisere, digitalisere og strømlinjeforme administrative arbeidsprosesser og -oppgaver. Det er viktig at administrative behandlinger ikke innføres uten at de er nøye vurdert med tanke på likebehandling, EU AI Act og tilsvarende reguleringer. Viktigheten av vurderingen er proporsjonal med viktigheten en avgjørelse har for enkeltindivider eller grupper. 
KI-initiativer innenfor administrativ databehandling skal løftes til riktig prosesseier (fagdirektør i Fellesadministrasjonen) før implementasjon og effektuering, de må også avstemmes med IT-avdelingen med tanke på de tekniske rammene. Dette for å dyrke strømlinjeforming av prosesser og løsninger fremfor ulike løsninger på samme problem. 
Dette vil kreve målrettet arbeid for å bygge KI-kompetanse og KI-ferdigheter, samt IT-kompetanse og IT-ferdigheter hos administrativt ansatte. Strategiske satsinger og større ressurskrevende skal behandles Strategisk koordineringsgruppe for administrativ IT (SK-AIT) før de behandles i styringslinja.
4.5:	Forankring, styring og organisering
Selv om arbeidet med KI på universitetet vil være omfattende og gjenstand for stor oppmerksomhet og engasjement, så er det ikke behov for å etablere nye organisasjonsenheter, utvalg, koordineringsorganer eller lignende. 
Koordinering og samordning kan skje i strukturen med strategiske koordineringsgrupper for IT i forskning, IT i utdanning og administrativ IT med tilhørende fagråd, mens beslutninger tas i styringslinja på ordinært vis. Dette vil kreve ledelsesoppmerksomhet og utvikling av kompetanse på området blant ledere på alle nivåer. 
4.6:	Kommunikasjon, informasjon og brukerstøtte
IT-hjelp, UiOs sentrale IT-brukerstøtte vil være et sentralt kontaktpunkt når det gjelder brukerspørsmål knyttet til bruk av KI, mens Seksjon for avansert brukerkontakt (FFU/ABK) er etablert for å ta i mot og følge opp mer krevende KI-problemstillinger innen forskning og utdanning. I tillegg finnes en veileder å ta i bruk nye tjenester innen forskning og utdanning. Ut over dette gjelder normale kommunikasjonslinjer.
4.7:	Implementering av nye tjenester
UiOs veileder for å ta i bruk nye tjenester innen forskning og utdanning skal brukes. Denne inngår som en del av nettstedet med oversikt prosessen å ta i bruk en ny tjeneste på universitetet der det understrekes at første skritt er å undersøke om det allerede finnes tjenester og løsninger som en eventuell ny tjeneste er ment å håndtere.
KI-ressurser som utvikles eller kjøpes skal som hovedregel etableres i, eller via, IT-avdelingen innenfor ordinært drifts- og forvaltningsregime for universitetets IT-tjenester. Ledig kapasitet i ressurser som utvikles og finansieres lokalt med et spesifikt formål, skal kunne konsumeres av andre. 
4.8:	IT-sikkerhet, juss og etikk
Enhver bruk av KI skal skje innenfor de IT-sikkerhetsmessige, personvernmessige, juridiske og regulatoriske, samt etiske retningslinjer som gjelder for universitetets virksomhet. Dersom det er usikkerhet eller tvil knyttet til dette så skal dette tas opp med rett instans:
Saker knyttet til IT-sikkerhet tas opp med IT-sikkerhetsansvarlig i IT-avdelingen, se nettsiden IT-sikkerhet ved UiO
Saker knyttet til personvern tas opp med IT-juristene i IT-avdelingen, alle nye løsninger som involverer behandling av personinformasjon skal registreres i Meldeappen
Saker knyttet til andre juridiske spørsmål tas opp med juristene i de administrative fagavdelingene
Saker knyttet til universell utforming tas opp i tråd med veiledningen Universell utforming av IT-tjenester ved UiO
Saker knyttet til etiske spørsmål tas primært opp med faglig leder, eventuelt også med vitenskapsombudet eller forskningsetisk utvalg, se også Standard for forskningsintegritet
Saker knyttet til forskningsetikk tas opp med Avdeling for forsknings- og innovasjonsadministrasjon
4.9:	Finansiering av KI-initiativ ved UiO
Lokale KI-initiativ må selv sørge for finansiering. For større prosjekter forventes en langsiktig bærekraftig finansieringsplan før arbeidet igangsettes. Større prosjekter skal heller ikke igangsettes uten at det er informert i linjen og at IT-avdelingen er informert.

